Diari Oficial de la Generalitat Valenciana


Sumari del DOGV 4040, del 11-07-2001 (2001/6514)

ORDRE de 27 de juny de 2001, de la Conselleria d'Economia, Hisenda i Ocupació, per la qual s'estableixen les ajudes per al desenvolupament d'accions de prevenció de riscos laborals i la promoció d'activitats destinades a la millora de la seguretat i salut en el treball per a l'exercici 2001.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4040

Data del DOGV
:   11-07-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/6514


Data del document
:   27-06-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * seguretat en el treball
    * associació
    * societat sense fins de lucre
    * suport econòmic
    * organització patronal
    * sindicat
    * ajuda pública

ORDRE de 27 de juny de 2001, de la Conselleria d'Economia, Hisenda i Ocupació, per la qual s'estableixen les ajudes per al desenvolupament d'accions de prevenció de riscos laborals i la promoció d'activitats destinades a la millora de la seguretat i salut en el treball per a l'exercici 2001. [2001/X6514]
  
La Llei 31/1995, de 8 de novembre, de Prevenció de Riscos Laborals, estableix que la política en matèria de prevenció tindrà per objecte la promoció de la millora de les condicions de treball, adreçada a elevar el nivell de protecció i de la seguretat i la salut dels treballadors en el treball. De la mateixa manera, les administracions públiques fomentaran aquelles activitats per tal de reduir els riscos laborals i de promoure estructures eficaces de prevenció.
  
La lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.
  
El teixit productiu de la Comunitat Valenciana, constituït majoritàriament per xicotetes i mitjanes empreses que sovint no tenen els coneixements i recursos necessaris per a implantar als seus centres de treball unes mesures de seguretat adequades, fa necessari que des de l'administració es fomente que les associacions empresarials, organitzacions sindicals, institucions i altres entitats realitzen accions en el camp de la prevenció que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la grandària d'aquestes siga un obstacle insalvable per a accedir a unes condicions de seguretat i salut en el treball adequades.
  
Aquesta ordre d'ajudes, que s'enquadra en l'àmbit d'actuació 2000-2006, coincidint amb el Programa Operatiu de la Comunitat Valenciana (POCV) presentat a la Comissió Europea en el marc de Suport Comunitari i el Pla de Desenvolupament Regional per a les Regions de l'Objectiu 1, va destinada a impulsar i facilitar la realització d'estudis i investigacions de caràcter tècnic sobre seguretat i salut en el treball i sobre les interaccions entre productivitat, reordenació del temps de treball i seguretat, i a l'elaboració de manuals i guies pràctiques d'avaluació i de gestió de riscos laborals i d'autoaplicació al si de les empreses.
  
El conjunt d'aquestes actuacions persegueix la millora de les condicions de treball en les empreses de la Comunitat Valenciana i signifiquen un pas més en la lluita contra la sinistralitat laboral que constitueix un drama humà i una càrrega social i econòmica de primera magnitud.
  
La prevenció dels riscos laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, en totes les fases dels processos productius de béns i servicis, per la qual cosa les polítiques d'ocupació han de considerar la prevenció com un factor essencial d'aquelles.
  
En l'exercici de les competències que en matèria de seguretat i salut en el treball té atribuïdes la Comunitat Valenciana, procedeix establir aquest règim d'ajudes per al desenvolupament d'accions de prevenció de riscos laborals i promoció de la millora de la seguretat i salut en el treball per a l'exercici 2001.
  
Per això, i en ús de les facultats atribuïdes per l'article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Capítol I
  
Disposicions generals
  
Article 1. Objecte i àmbit
  
1. Per aquesta ordre es convoquen ajudes econòmiques per a la promoció d'activitats destinades a la millora de la seguretat i salut en el treball.
  
2. Les ajudes establides només podran finançar alguna de les actuacions següents:
  
a) Realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat, i la seua promoció.
  
b) Elaboració de manuals i guies pràctiques d'avaluació i gestió de riscos laborals i d'autoaplicació al si de les empreses.
  
Article 2. Beneficiaris de les ajudes
  
Podran ser beneficiaris de les ajudes les associacions empresarials, les organitzacions sindicals, les institucions públiques, les corporacions de dret públic i les entitats privades sense ànim de lucre, l'àmbit territorial de actuació de les quals comprenga el de la Comunitat Valenciana i sempre que els seus fins tinguen directa relació amb les matèries objecte d'aquesta convocatòria:
  
No en podran ser beneficiàries les entitats locals i institucions dependents d'aquelles.
  
Article 3. Presentació de sol·licituds i termini
  
1. Les sol·licituds per a l'obtenció de les ajudes regulades per aquesta ordre hauran d'adreçar-se a la Direcció General de Treball i Seguretat Laboral i es presentaran en imprés normalitzat a les corresponents direccions territorials d'Ocupació o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini de presentació de sol·licituds serà fins al 31 de juliol de 2001. La data d'efectes d'aquesta ordre comprendrà les activitats realitzades des de l'1 de gener de 2001 fins al 31 de desembre de 2001.
  
2. Les sol·licituds hauran d'acompanyar-se, a més de la documentació que per a cada una de les ajudes concretament s'estableix en els corresponents articles d'aquesta ordre, dels documents que a continuació s'indiquen:
  
a) Documentació acreditativa i identificadora del sol·licitant i, si és procedent, del seu representant legal o voluntari.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's fins a la data d'acabament del termini de presentació d'instàncies.
  
c) Projecte tècnic o memòria descriptiva de l'actuació per a la qual se sol·licita l'ajuda, amb pressupost detallat per partides i preus unitaris o factura proforma.
  
d) Dades de domiciliació bancària segons model facilitat a l'efecte (fitxa de manteniment de tercers), si no s'haguera presentat abans.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà a l'interessat, de conformitat amb el que disposa l'article 71 de la mencionada Llei, perquè en el termini de 10 dies esmene la falta o acompanye els documents preceptius, amb indicació que si així no ho fera, es dictarà resolució en què es considere que desisteix en la seua petició.
  
Article 4. Criteris d'avaluació de les sol·licituds
  
1. Per a la concessió de les ajudes es valoraran els següents aspectes: la incidència del projecte en la millora de les condicions de treball i de l'eficàcia de l'acció preventiva o en la promoció de la cultura, i aquells criteris de valoració específica que per a cada tipus d'ajuda s'establisquen en aquesta ordre.
  
2. Qualsevol altre criteri que, si és procedent, s'utilitze en la valoració, haurà d'expressar-se en la corresponent resolució de forma motivada i, a més, en la motivació s'explicaran les raons que en justifiquen la utilització.
  
Article 5. Resolució
  
1. Les direccions territorials d'Ocupació, una vegada complet l'expedient, informaran sobre les sol·licituds presentades en el seu àmbit territorial i remetran les actuacions a la Comissió d'Avaluació i Valoració que es regula en l'article següent.
  
2. La Comissió d'Avaluació i Valoració de les ajudes establides en aquesta ordre formularà la seua proposta de resolució, la qual haurà d'estar motivada en els termes establits en l'article 4.
  
3. Vista la proposta formulada per la Comissió d'Avaluació i Valoració, el director general de Treball i Seguretat Laboral resoldrà per delegació del conseller d'Economia, Hisenda i Ocupació concedint o denegant l'ajuda, resolució que serà notificada als interessats. Abans de resoldre, podrà demanar-se del sol·licitant l'aportació addicional d'altres documents o dades aclaridores que es consideren necessaris per a decidir sobre la sol·licitud presentada.
  
4. En cas de concessió de l'ajuda, la resolució fixarà expressament la quantia de la subvenció i incorporarà, si és procedent, les condicions, obligacions i determinacions accessòries a què haja de subjectar-se el compliment de la subvenció. Les càrregues, modes i condicions de la subvenció s'imputaran al beneficiari de la mateixa, sense que aquest puga oposar les excepcions que, si és procedent, deriven de les seues relacions jurídiques amb tercers.
  
5. Els compromisos formulats pel sol·licitant i que hagen servit per a valorar l'ajuda constitueixen obligació del beneficiari en els supòsits de concessió de l'ajuda, encara que ho siga per quantia inferior a la sol·licitada i a pesar que la resolució guarde silenci sobre aquest punt.
  
Article 6. Termini per a dictar resolució
  
1. El termini màxim per a tramitar i resoldre els expedients serà de tres mesos a comptar des de la data de terminació del termini de presentació de sol·licituds fixat en aquesta ordre. Transcorregut l'expressat termini sense que hi haja recaigut resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei de Règim Jurídic de les Administracions Públiques i del Procediment Administratiu Comú.
  
2. Les resolucions a què es refereix el paràgraf anterior esgotaran la via administrativa i podran ser impugnades directament davant de la jurisdicció contenciosa administrativa en el termini de dos mesos comptats des de l'endemà de la notificació, d'acord amb el que estableix l'article 46 de la Llei 29/1998, de 13 de juliol, i sense perjudici de la interposició de qualsevol altre recurs que els legitimats per a això consideren procedent.
  
Article 7. Comissió d'Avaluació i Valoració de les ajudes
  
La Comissió d'Avaluació i Valoració estarà integrada pels directors territorials d'Ocupació, els directors dels gabinets de Seguretat i Higiene en el Treball i el cap de l'Àrea de Relacions Laborals i Seguretat Laboral, que serà el president.
  
El cap del Servei de Condicions de Treball de la Direcció General de Treball i Seguretat Laboral actuarà com a secretari de la Comissió.
  
La comissió adaptarà el seu funcionament a les regles generals que són d'aplicació als òrgans col·legiats.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que s'hi produïsquen, i en especial els supòsits següents:
  
- Modificacions justificades del projecte inicial.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga de les quals es pretén.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda, amb idèntic límit temporal.
  
- Expedients de revaloració de l'ajuda o de resolució total o parcial d'aquesta.
  
2.El beneficiari haurà de comunicar, en qualsevol moment de la vigència de l'expedient, d'altres ajudes públiques i privades que haguera obtingut o sol·licitat per al mateix projecte després de la data de presentació de la sol·licitud, la qual cosa donarà lloc al corresponent expedient de revaloració de l'ajuda i adaptació a les noves circumstàncies financeres del beneficiari.
  
Article 9. Control de les accions
  
La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries.
  
La Direcció General de Treball i Seguretat Laboral, en els supòsits en què ho considere procedent, i en especial quan les actuacions per a les quals es concedisca l'ajuda consistisquen en la realització d'estudis i investigacions i tinguen un marcat caràcter tècnic, podrà designar personal tècnic propi perquè col·labore en la redacció o execució o assumisca la direcció tècnica de la realització, per a la qual cosa el beneficiari estarà obligat, quan així ho determine la corresponent resolució de concessió de l'ajuda, a posar en coneixement d'aquell centre directiu l'inici de les actuacions.
  
Article 10. Pagament de les ajudes
  
1. El pagament de les ajudes s'efectuarà una vegada executat el projecte en la totalitat, d'acord amb la sol·licitud presentada i en els termes fixats per la resolució de concessió.
  
2. Als efectes del que estableix el punt anterior, els beneficiaris, en el termini d'un mes des de l'execució del projecte en la totalitat, i en tot cas amb anterioritat al 31 d'octubre de 2001, i llevat que per circumstàncies concurrents es determine un termini distint, hauran de presentar:
  
- Factures i la resta de documents justificatius de la despesa efectuada, d'acord amb la normativa vigent.
  
- Acreditació, si és procedent, del compliment de les obligacions i condicions que s'hagueren establit en la resolució.
  
3. Amb caràcter general, serà subvencionable l'IVA satisfet per l'adquisició de béns o servicis, i en qualsevol impost pagat pel beneficiari.
  
No serà aplicable el que disposa el paràgraf anterior en els supòsits de realització d'activitats promogudes per entitats sense ànim de lucre, quan l'import de la subvenció cobrisca la totalitat del cost d'aquella.
  
Article 11. Obligacions del beneficiari
  
Són obligacions del beneficiari:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, el compliment dels requisits i condicions que determine la resolució de concessió de l'ajuda i les que deriven de la llei, la seua naturalesa o objecte.
  
- El sotmetiment a actuacions de control financer que corresponen a la Intervenció General en relació amb les ajudes concedides.
  
- Fer constar de manera explícita en la difusió de les accions subvencionables, el suport de la Conselleria d'Economia, Hisenda i Ocupació.
  
- Fer constar de manera explícita en la difusió de les accions subvencionables, el suport de la Unió Europea, als efectes de publicitat relativa al cofinançament per fons FEDER, previstos pel Reglament CE núm. 1.159/2000 de la Comissió de 30 de maig de 2000 (DOCE de 31.2.2000).
  
Article 12. Minoració i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'unes altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. Per a determinar els efectes minoritaris o resolutoris de l'incompliment, s'atendrà al caràcter essencial o no del requisit, condició o obligació incomplit. Es consideren essencials els requisits, condicions o obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'aquesta.
  
Capítol II
  
Ajudes a la realització d'estudis i investigacions
  
sobre seguretat i salut en el treball
  
Article 13. Objecte i beneficiaris
  
Podran accedir a les ajudes contingudes en aquest capítol les persones jurídiques indicades en l'article 2 d'aquesta ordre que promoguen la realització d'activitats d'estudis i investigacions sobre seguretat i salut en el treball, la millora de les condicions de treball i de l'acció de prevenció en les empreses, sinistralitat laboral i sobre les interaccions entre productivitat, reordenació del temps de treball i seguretat i promoció d'aquesta.
  
Article 14. Modalitats de l'ajuda
  
Les ajudes estaran adreçades a la realització d'activitats d'estudi i investigació sobre els aspectes que s'indiquen tot seguit, i també la difusió dels resultats d'aquells:
  
1. La determinació d'estratègies i actuacions per a la correcta implantació de les estructures de prevenció de les empreses.
  
2. L'anàlisi dels processos de producció en els diferents sectors d'activitat econòmica que incloguen propostes concretes que suposen una millora de les actuals condicions de treball.
  
3. Actuacions d'investigació i de desenvolupament en equips de protecció col·lectiva i individual.
  
4. Anàlisi de llocs de treball - tipus i de notable presència en els diferents sectors productius, amb proposta de millora de les condicions de treball.
  
5. Estudis sobre les interaccions entre productivitat, reordenació del temps de treball i seguretat.
  
6. Obtenció del coneixement de qualsevol altre aspecte que puga repercutir positivament en la reducció de la sinistralitat laboral i la millora de la seguretat i salut en el treball.
  
7. Accions de promoció de la seguretat i salut en el treball.
  
Article 15. Quantia de les ajudes i criteris d'avaluació
  
1. Per a la concessió de l'ajuda sol·licitada, i si és el cas per a determinar-ne la quantia, es tindran en consideració els aspectes següents:
  
- Repercussió sectorial i/o territorial de l'estudi o la investigació.
  
- Incidència de l'estudi en la millora de les condicions de treball.
  
- Formulació de propostes fàcilment aplicables per les empreses per a la prevenció de riscos laborals.
  
2. Les ajudes consistiran en la concessió d'una subvenció amb una quantia que pot arribar als 10 milions de pessetes per beneficiari.
  
Article 16. Presentació de sol·licituds
  
Les sol·licituds per a l'obtenció de les ajudes a què fa referència aquest títol es presentaran, amb caràcter previ a la realització del treball en qüestió, acompanyades de la documentació establida amb caràcter general i de la declaració de les fonts de finançament del projecte.
  
Capítol III
  
Ajudes per a l'elaboració de manuals i guies pràctiques
  
d'avaluació i gestió de riscos laborals
  
Article 17. Objecte i beneficiaris
  
Podran accedir a les ajudes contingudes en aquest títol els beneficiaris previstos en l'article 2 d'aquesta ordre, que promoguen l'elaboració de manuals i guies pràctiques d'avaluació i gestió de riscos laborals i d'autoocupació al si de les empreses.
  
Article 18. Modalitats d'ajuda
  
Les ajudes estan adreçades a la preparació, l'edició i la distribució de manual, guies pràctiques i d'altres publicacions en matèria de prevenció de riscos laborals sobre els aspectes que s'indiquen tot seguit:
  
- Publicacions de contingut eminentment pràctic i de senzilla autoaplicació en les empreses.
  
- Treball d'elevada qualificació tècnica ?els destinataris seran col·lectius amb especial incidència en sectors amb taxes significatives de sinistralitat laboral.
  
Article 19. Quantia de les ajudes i criteris d'avaluació
  
1. Per a la concessió de l'ajuda sol·licitada, i si és el cas per a determinar-ne la quantia, es tindrà en consideració la incidència sectorial i/o territorial de la publicació, les característiques del col·lectiu destinatari i la seua influència en els processos de decisió sobre adopció de mesure de caràcter preventiu i la inexistència prèvia de treballs d'anàloga naturalesa i característiques semblants.
  
2. Les ajudes establides en aquest títol podran arribar als cinc milions de pessetes com a límit per beneficiari.
  
Article 20. Presentació de sol·licituds
  
Les sol·licituds per a l'obtenció de les ajudes es presentaran abans de la data prevista per a l'inici de l'activitat. En les citades sol·licituds apareixerà el període de realització del projecte.
  
DISPOSICIONS ADDICIONALS
  
Primera
  
De conformitat amb el que disposa la Llei 12/2000, de 28 de desembre, de Pressupostos de la Generalitat Valenciana per a l'exercici 2001, les ajudes previstes en aquesta ordre es finançaran a càrrec de la secció, programa «Condicions de Treball i Administracions de les Relacions Laborals», línia T2440000, per un import global màxim de 537.666.200 pessetes (619.171,24 euros).
  
Segona
  
Si els documents que preceptivament han d'acompanyar la sol·licitud d'ajuda ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se a allò establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data del document i l'òrgan autor, receptor o depositari i que no hagen transcorregut més de cinc anys des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà requerir al sol·licitant que el presente, o si hi manca, que acredite per uns altres mitjans els requisits a què fa referència el document.
  
DISPOSICIONS FINALS
  
Primera
  
Es faculta el director general de Treball i Seguretat Laboral perquè dicte les instruccions i adopte les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana, encara que la plena eficàcia d'aquesta queda condicionada al manteniment de les circumstàncies presents, de conformitat amb allò establit en la vigent normativa sobre tramitació anticipada d'expedients de despesa.
  
València, 27 de juny de 2001
  
El conseller d'Economia, Hisenda i Ocupació,
  
VICENTE RAMBLA MOMPLET